2 दिन जमकर बरसेंगे बादल, टूरिस्टों को एडवाइस- मौसम देखकर पहाड़ों की तरफ जाएं
Himachal Pradesh Weather Forecast Update;   मौसम विभाग ने कल से अगले 72 घंटे के लिए बारिश का येलो अलर्ट जारी किया है। आज भी प्रदेश के कुछ एक क्षेत्रों में हल्की बारिश हो सकती है।
हिमाचल प्रदेश में आज से वेस्टर्न डिस्टरबेंस सक्रिय होगा। इससे कल और परसों भारी बारिश का पूर्वानुमान है। मौसम विभाग ने कल से अगले 72 घंटे के लिए बारिश का येलो अलर्ट जारी किया है। आज भी प्रदेश के कुछ एक क्षेत्रों में हल्की बारिश हो सकती है।
मौसम विभाग ने देशभर से पहाड़ों की सैर पर आने वाले टूरिस्टों को यहां का मौसम देखते हुए अपना टूर प्लान बनाने करने की एडवाइजरी जारी की है, क्योंकि प्रदेश में अगले पांच-छह दिन तक मौसम साफ रहने के आसार नहीं है।
एक सप्ताह के दौरान नॉर्मल से 32 फीसदी कम बारिश
प्रदेश में बीते एक सप्ताह से मानसून कमजोर पड़ा है। इससे 27 जून से 3 जुलाई तक नॉर्मल से 32 फीसदी कम बारिश हुई है। शिमला, सिरमौर और सोलन जिले को छोड़कर अन्य सभी जिलों में नॉर्मल से कम बरसात हुई है। लाहौल स्पीति, हमीरपुर और ऊना में सात दिनों के दौरान नाममात्र बरसात हुई है।
24 से 27 जून के बीच हैवी रेनफॉल
वहीं मानसून की एंट्री के बाद 24 से 27 जून के बीच नॉर्मल से 135 फीसदी ज्यादा बारिश रिकॉर्ड की गई थी। तब भारी बारिश की वजह से सरकारी व निजी संपत्ति को भारी नुकसान हुआ था और चार दिन में ही 274 करोड़ रुपए की संपत्ति तबाह हो गई थी। मानसून में अब तक विभिन्न कारणों से 28 लोगों की जान जा चुकी है।
भारी बारिश व लैंडस्लाइड के कारण छह मकान पूरी तरह से और 42 मकान आंशिक रूप से क्षतिग्रस्त हो चुके हैं। इसी तरह 353 पालतू मवेशी भी अकाल का ग्रास बन चुके हैं। प्रदेश में 27 सड़कें भारी बारिश के कारण अभी भी बंद हैं।